"LEKGOTLA LA DITSHWANELO TSA BOTHO LA AFORIKABORWA Molaotlhomo wa Ditshwanelo o letlelela ditshwanelo tse di latelang: 1 Karolo 9 e letlelela tshwanelo ya go nna le tekatekano Karolo e e tlhalosa gore batho botlhe ba a lekalekana fa pele ga molao e bile mongwe le mongwe o na le tshwanelo ya go bona tshireletso e e lekanang le tshiamelo ya molao. Ga go na ope yo o ka kgethololwang ka tsela e e gobelelang. Molaotlhomo wa Ditshwanelo o neela lenaane la mabaka a a rileng a kgethololo mme o tlhalosa gore kgethololo kgatlanong le tshwanelo epe ya ditshwanelo tse e tsewa e le e e gobelelang ntle le fa go supilwe gore ga e tseye letlhakore. Mabaka a a tlhagisitsweng mo lenaaneng a akaretsa: mmala, bong, thobalano, boimana, seemo sa lenyalo, lotso la morafe kgotsa maemo a loago, mmala, boitlhophelo jwa go ratana le motho wa bong jo bo rileng, dingwaga, bogole, bodumedi, letswalo, tumelo, setso, puo le tsalo. Tshwanelo ya go nna le tekatekano e tswelela go sireletswa ke Molao wa bo4 wa Tsweletso ya Tekatekano le Thibelo ya Kgethololo e e Gobelelang wa 2000 (PEPUDA). Ditheo tse di latelang di ka thusa motho ope yo o tsayang gore ba kgetholotswe ka tsela e e gobelelang: Dikgotlatshekelo tsa Tekatekano • Dingongorego tsa kgethololo e e gobelelang di ka tsenngwa kwa Kgotlatshekelong nngwe le nngwe ya Tekatekano. A o ne o itse? Kgotlatshekelo nngwe le nngwe ya Magiseterata le yone e kopana le go dula jaana Kgotlatshekelo ya Tekatekano! • Tshedimosetso e ntsi ka ga Kgotlatshekelo ya Tekatekano e teng mo webosaeteng ya Lefapha la Bosiamisi: www.justice.gov.za 2"